
Text rozhodnutia
Súd: Krajský súd Prešov Spisová značka: 3Sp/32/2008 Identifikačné číslo súdneho spisu: 8008200430 Dátum vydania rozhodnutia: 16. 12. 2011 Meno a priezvisko sudcu, VSÚ: Mgr. Magdaléna Želinská ECLI: ECLI:SK:KSPO:2011:8008200430.1 Uznesenie Krajský súd v Prešove vo veci žiadosti Colného úradu Prešov, Kpt. Nálepku č. 4, Prešov, o posúdenie cudzieho správneho rozhodnutia zo dňa 28.3.2008 proti povinnej osobe G. N., bytom G. č. XXX/XX, M., Slovenská republika takto r o z h o d o l : Konanie z a s t a v u j e . P o s t u p u j e vec Ministerstvu financií Slovenskej republiky, so sídlom v Bratislave, Štefanovičova č. 5. Žiaden z účastníkov n e m á právo na náhradu trov konania. o d ô v o d n e n i e : Dňa 24.1.2008 bolo Colnému riaditeľstvu Slovenskej republiky doručené podanie Generálního ředitelství cel Českej republiky zo dňa 28. augusta 2007 označené ako Dožiadanie o pomoc pri vymáhaní pohľadávky na dlžníka: G. N., G. XXX/XX, XXX XX M., Slovensko pod číslom: CZ_SK_4025_06_0463_024_20070806_39_RR. Dožiadanie bolo odôvodnené tým, že daňový nedoplatok vznikol tým, že vyššie menovaný dlžník nepodal v stanovenej lehote daňové priznanie za zdaňovacie obdobie apríl 2005. Vzniknutý daňový nedoplatok vymeral Celní úřad Mošnov z úradnej moci s odvolaním sa na ustanovenie § 32 odst. 8 zákona č. 337/1992 Sb. o správe daní a poplatkov a § 42 odst. 7 zákona č. 353/2003 Sb. o spotrebných daniach. Daňový nedoplatok nebol dlžníkom v stanovenej lehote uhradený, preto miestne príslušný colný úrad vydal výzvu na zaplatenie splatného nedoplatku v náhradnej lehote. Dlžná čiastka nebola dlžníkom uhradená. Pohľadávka bola neúspešne vymáhaná. Exekučným titulom je vykonateľný „Výkaz nedoplatkov“ zo dňa 6.8.2007. Dňa 4.4.2008 tunajšiemu súdu bolo doručené podanie Colného úradu Prešov zo dňa 28.3.2008 označené ako „Žiadosť o posúdenie cudzieho správneho rozhodnutia.“ V žiadosti Colný úrad Prešov uviedol, že dňa 1.2.2008 mu bola postúpená žiadosť zn. 6909/2008-6231 z Colného riaditeľstva Slovenskej republiky - dožiadanie o pomoc pri vymáhaní pohľadávky dlžníka G. N., G. XXX/XX, M. - pohľadávka Českej colnej správy - Celní úřad Mošnov v zmysle článku 7 smernice 76/308/EHS z 15. marca 1976 o vzájomnej pomoci pri vymáhaní pohľadávok týkajúcich sa určitých poplatkov, odvodov, daní a opatrení. Postup pri vymáhaní niektorých finančných pohľadávok ustanovuje zákon č. 446/2002 Z. z. o vzájomnej pomoci pri vymáhaní niektorých finančných pohľadávok v znení neskorších predpisov. Pri vymáhaní pohľadávok na podklade žiadostí zahraničných colných orgánov je zároveň potrebné postupovať v súlade s platným právnym poriadkom Slovenskej republiky, ktorý obsahuje osobitnú zákonnú úpravu konania vo veciach nariadenia výkonu cudzieho správneho rozhodnutia v § 250w a nasl. ustanovení O.s.p. V zmysle uvedeného je teda možné nariadiť výkon cudzieho správneho rozhodnutia len v prípade, ak krajský súd rozhodne, že cudzie správne rozhodnutie je vykonateľné. Z uvedeného dôvodu Colný úrad Prešov požiadal tunajší súd o preskúmanie vykonateľnosti výkazu nedoplatku („exekuční titul podle § 73 odst. 5 zákona č. 337/1992 Sb. o správě daní a poplatků ve znění pozdějších předpisů“) zo dňa 6.8.2007 na základe podkladov (uznávacie konanie podľa šiestej hlavy piatej časti O.s.p.). Podľa § 250w ods. 1 O.s.p. ak medzinárodná zmluva, ktorou je Slovenská republika viazaná, obsahuje záväzok vykonávať rozhodnutia cudzích správnych orgánov a rozhodnutia cudzích súdov vo veciach, o ktorých rozhodujú správne orgány (ďalej len "cudzie správne rozhodnutie"), možno nariadiť výkon cudzieho správneho rozhodnutia, len ak krajský súd na návrh osoby, o ktorej právo v cudzom správnom rozhodnutí ide, rozhodol, že cudzie správne rozhodnutie je vykonateľné. Uznesením zo dňa 21. apríla 2009 č. k. 3Sp/32/2008-13 súd vyzval navrhovateľa, aby v lehote 15 dní odo dňa doručenia uznesenia doručil súdu návrh na rozhodnutie o vykonateľnosti rozhodnutia zo dňa 6.8.2007 vydaného Colným úradom Mošnov, v zmysle § 250w ods. 1 O.s.p. Uznesením zo dňa 20. apríla 2009 č. k. 3Sp/32/2008-15 súd navrhovateľa vyzval, aby v lehote 15 dní od doručenia uznesenia zaslal súdu úplný, žurnalizovaný a originálny spisový materiál v danej veci spolu so spismi správneho orgánu prvého stupňa, vrátane originálu dokladov o doručení rozhodnutí. Výzvou zo dňa 20. apríla 2009 č. k. 3Sp/32/2008-16 súd navrhovateľa vyzval, aby v lehote 10 dní od doručenia výzvy zaplatil súdny poplatok z návrhu na rozhodnutie o vykonateľnosti rozhodnutia cudzieho orgánu podľa § 250w ods. 1 Občianskeho súdneho poriadku vo výške 66 eur podľa položky 13 písm. c) Sadzobníka súdnych poplatkov, ktorý tvorí prílohu zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov s tým, že ak poplatok nebude v určenej lehote zaplatený, súd v zmysle § 10 ods. 1 zákona o súdnych poplatkoch konanie zastaví. V liste zo dňa 4.5.2009 navrhovateľ uviedol, že dňa 30.5.2008 bola na Súdny dvor Európskych spoločenstiev podaná Nejvyšším správním soudem (Česká republika) žiadosť o rozhodnutie o predbežnej otázke (Vec C-233/08) uverejnená v Úradnom vestníku Európskej únie C 209 zo dňa 15.8.2008 na strane 26 a o tejto otázke doposiaľ nebolo rozhodnuté. V súvislosti so znením predbežnej otázky C-233/08 navrhovateľ predpokladá, že ak by Súdny dvor Európskych spoločenstiev rozhodol, že súd členského štátu, v ktorom má sídlo dožiadaný orgán nie je oprávnený v súlade s právnymi predpismi tohto členského štátu skúmať či doklad o vymáhateľnosti (exekučný titul) je vykonateľný pokiaľ sú žalobou napadnuté opatrenia k vymáhaniu pohľadávky, potom v prípade pohľadávok navrhovateľa podľa výkazu nedoplatkov zo dňa 6.8.2007, keď doklad o vymáhateľnosti napadnutý nebol, by súd vykonateľnosť pohľadávky preskúmavať nemal. Z dôvodu, že Súdny dvor Európskych spoločenstiev v podobnej veci rozhoduje o predbežnej otázke, navrhovateľ požiadal o predlženie lehôt uvedených vo vyššie uvedených uzneseniach a výzve, a to do 30.6.2009. Uznesením zo dňa 15. mája 2009 súd predĺžil lehoty uvedené vo výzve zo dňa 20. apríla 2009 č. k. 3Sp/32/2008-16, v uznesení zo dňa 21. apríla 2009 č. k. 3Sp/32/2008-13 a v uznesení zo dňa 20. apríla 2009 č. k. 3Sp/32/2008-15 do 30.6.2009. V liste zo dňa 22.6.2009 Celní úřad Mošnov uviedol, že Súdny dvor Európskych spoločenstiev rozhoduje o predbežnej otázke (Vec C-233/08) podanej Nejvyšším správním soudem (Česká republika), uverejnenej v Úradnom vestníku Európskej únie C 209 zo dňa 15.8.2008 na strane 26. Z toho dôvodu navrhovateľ požiadal o predĺženie lehôt do rozhodnutia Súdneho dvora Európskych spoločenstiev o tejto predbežnej otázke. Uznesením zo dňa 9. decembra 2010 súd predĺžil lehoty uvedené vo výzve zo dňa 20. apríla 2009 č. k. 3Sp/32/2008-16, v uznesení zo dňa 21. apríla 2009 č. k. 3Sp/32/2008-13 a v uznesení zo dňa 20. apríla 2009 č. k. 3Sp/32/2008-15 do rozhodnutia Súdneho dvora Európskych spoločenstiev o predbežnej otázke (Vec C-233/08) podanej Nejvyšším správním soudem (Česká republika), uverejnenej v Úradnom vestníku Európskej únie C 209 zo dňa 15.8.2008 na strane 26. Do dňa vydania tohto uznesenia Celní úřad Mošnov súdu neoznámil ako bolo rozhodnuté Súdnym dvorom o predbežnej otázke a ani nedoručil návrh tak, ako upravuje § 250w ods. 1 O.s.p. Za návrh nemožno považovať žiadosť doručenú Colnému riaditeľstvu Slovenskej republiky ale ani list - žiadosť Colného úradu Prešov. Z vlastnej iniciatívy tunajší súd zistil, že rozsudkom zo dňa 14. januára 2010 vo veci C-233/08 Súdny dvor (prvá komora) rozhodol takto: 1. Článok 12 ods. 3 smernice Rady 76/308/EHS z 15. marca 1976 o vzájomnej pomoci pri vymáhaní pohľadávok týkajúcich sa určitých poplatkov, odvodov, daní a ďalších opatrení, zmenenej a doplnenej smernicou Rady 2001/44/ES z 15. júna 2001, treba vykladať v tom zmysle, že súdy členského štátu, v ktorom má sídlo dožiadaný orgán, v zásade nemajú právomoc overovať vykonateľnosť exekučného titulu. Avšak v prípade, ak je na súde tohto členského štátu podaná žaloba, ktorá smeruje proti platnosti alebo riadnemu vykonaniu opatrení na vymáhanie pohľadávky, akým je doručenie exekučného titulu, tento súd má právomoc overiť, či boli tieto opatrenia vykonané riadne v súlade s platnými zákonmi a inými právnymi predpismi uvedeného členského štátu. 2. V rámci vzájomnej pomoci zavedenej na základe smernice 76/308, zmenenej a doplnenej smernicou 2001/44, musí byť adresátovi exekučného titulu, ak má byť schopný uplatniť svoje práva, tento titul doručený v niektorom z jazykov členského štátu, v ktorom má sídlo dožiadaný orgán. Aby bolo zaručené dodržanie tohto práva, vnútroštátnemu súdu prináleží aplikovať svoje vnútroštátne právo a súčasne dbať o zabezpečenie plnej účinnosti práva Spoločenstva. Dňa 15. decembra 2009 nadobudol účinnosť zákon č. 466/2009 Z. z. o medzinárodnej pomoci pri vymáhaní niektorých finančných pohľadávok a o zmene a doplnení niektorých zákonov (ďalej len Zákon). Podľa § 2 písm. c) Zákona na účely tohto zákona je príslušným orgánom Slovenskej republiky, ak ide o pohľadávky podľa 1. § 3 písm. a) bodov 1 až 11 a § 3 písm. b) Ministerstvo financií Slovenskej republiky (ďalej len "ministerstvo financií"), ním určený daňový orgán alebo ním určený colný orgán, 2. § 3 písm. a) bodov 12 až 14 Ministerstvo pôdohospodárstva Slovenskej republiky (ďalej len "ministerstvo pôdohospodárstva") alebo ním určený orgán. Podľa § 3 písm. a) bod 5. Zákona medzinárodná pomoc pri vymáhaní pohľadávky sa vo vzťahu k členským štátom vzťahuje na pohľadávky týkajúce sa spotrebnej dane z liehu, spotrebnej dane z vína, spotrebnej dane z piva, spotrebnej dane z tabakových výrobkov, spotrebnej dane z minerálneho oleja. Podľa § 9 ods. 3 Zákona na účely vymáhania pohľadávky sa exekučný titul členského štátu odo dňa doručenia úplnej žiadosti podľa § 8 považuje za exekučný titul vydaný podľa osobitného predpisu, ak v odseku 4 nie je ustanovené inak; ustanovenia osobitného predpisu (§ 250w až 250y Občianskeho súdneho poriadku) o uznávaní vykonateľnosti rozhodnutí cudzích správnych orgánov sa nepoužijú. Podľa ods. 4 citovaného ustanovenia ak ide o vymáhanie pohľadávky podľa osobitného predpisu (Exekučný poriadok) vykonateľnosť exekučného titulu uznáva podľa osobitného prepisu (O.s.p.) príslušný súd. Je nesporné že ide o vec podľa § 9 ods. 3 zákona č. 466/2009 Z.z. Podľa § 19 Zákona podľa ustanovení tohto zákona sa postupuje aj, ak príslušný orgán členského štátu alebo príslušný orgán zmluvného štátu doručil žiadosť podľa § 6 až 8 alebo § 10 do 14. decembra 2009 a poskytovanie, požadovanie a prijímanie medzinárodnej pomoci pri vymáhaní pohľadávky bude prebiehať po 14. decembri 2009. Podľa § 103 zákona č. 99/1963 Zb. Občianskeho súdneho poriadku v znení neskorších predpisov (ďalej len O.s.p.) v spojení s § 246c ods. 1 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa § 104 ods. 1 O.s.p. v spojení s § 246c ods. 1 O.s.p. ak ide o taký nedostatok podmienky konania, ktorý nemožno odstrániť, súd konanie zastaví. Ak vec nespadá do právomoci súdov alebo ak má predchádzať iné konanie, súd postúpi vec po právoplatnosti uznesenia o zastavení konania príslušnému orgánu; právne účinky spojené s podaním návrhu na začatie konania zostávajú pritom zachované. Pretože do dňa vydania tohto uznesenia Celní úřad Mošnov súdu nepredložil návrh na rozhodnutie o vykonateľnosti rozhodnutia podľa § 250w ods. 1 O.s.p. v zmysle uznesenia súdu zo dňa 21. apríla 2009 v spojení s uznesením súdu zo dňa 9. decembra 2010, pričom nepredloženie návrhu je nedostatok podmienky konania ktorý nemožno odstrániť, preto súd konanie zastavil. Ďalším dôvodom na zastavenie konania o postúpenie veci je, že došlo k zmene právnej úpravy Z citovaných ustanovení Zákona o medzinárodnej pomoci pri vymáhaní niektorých finančných pohľadávok a o zmene a doplnení niektorých zákonov vyplýva, že príslušným orgánom Slovenskej republiky, ktorý je oprávnený poskytovať medzinárodnú pomoc pri vymáhaní pohľadávky je Ministerstvo financií Slovenskej republiky, preto súd po právoplatnosti tohto uznesenia postúpi vec Ministerstvu financií Slovenskej republiky. O náhrade trov konania súd rozhodol podľa § 146 ods. 1 písm. c) v spojení s § 246c ods. 1 O.s.p., lebo žiaden z účastníkov nemá právo na náhradu trov konania podľa jeho výsledku, ak konanie bolo zastavené. Poučenie: Proti tomuto uzneseniu je prípustné odvolanie do 15 dní odo dňa doručenia na Najvyšší súd SR v Bratislave prostredníctvom Krajského súdu v Prešove, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

